የሰንደቅ ዓላማ   በዓል መከበር የተጀመረውን ልማት ዳር ለማድረስ የሚኖረው ፋይዳው የጎላ መሆኑ ተገለጸ
አዲስ አበባ፤ መስከረም 13/2006 (ዋኢማ) ¬- በየዓመቱ የሚከበረው የሰንደቅ ዓላማ ቀን በዓል  የሃገሪቱ  ብሔሮች፣  ብሔረሰቦችና ሕዝቦች አንድነታቸውን አጠናክረው   የተጀመረውን ልማት ዳር ለማድረስ ለሚያደርጉት ጥረት የሚኖረው ፋይዳ የጎላ መሆኑ የአዲስ አበባ ነዋሪዎች ገለጹ። 6ኛው የሰንደቅ ዓላማ ቀን ዛሬ በአዲስ አበባ ስታዲየም በተከበረበት ወቅት የዋልታ ሪፖርተሮች ያነጋገሯቸው አንዳንድ የአዲስ አበባ ነዋሪዎች እንደገለጹት የሰንደቅ ዓላማ በዓል የሃገሪቱ ብሔሮች፣ ብሔረሰቦችና  ሕዝቦች በአንድነት ለልማት እንዲነሳሱና የሃገቷን  የሕዳሴ  ጉዞ  ለማረጋገጥ  ቀን ተሌት እንዲተጉ ያግዛል ።ከነዋሪዎቹ መካከል አቶ ጌታቸው በለጠ እንደገለጹት የሰንደቅ ዓላማ ቀን  ቀደምት  ጀግኖች አርበኞች ለትውልድ ያስረከቡት የሰንደቅ ዓላማ  ክብር  ከፍ ከማድረጉም በላይ በሃገሪቷ የተያዙትን የልማት ግቦች ለማሳካት በአንድነት መንፈስ እንድንቆም  የሚያደርግ ነው።የሰንደቅ ዓላማ ቀን በየዓመቱ መከበሩ ሁሉም ዜጋ ስለሰንደቅ ዓለማ እሴትና ምንነት ግንዛቤው እንዲኖረው ማድረጉን የገለጸችው ወጣት ሜሮን ገዛህኝ ሰንደቅ ዓላማው ከ80 ሚሊዮን በላይ የሚሆነውን የሃገሪቱን ብሔሮች፣ ብሔረሰቦችና ሕዝቦች የሚወክል ነው ብላለች።አባት አርበኛ አቶ ዘመዴ መኮንን በበኩላቸው የኢትዮጵያ ሰንደቅ ዓላማ ቀደምት አባቶች መስዋትነት የከፈሉለት መሆኑን  በመጠቆም ወጣቱ ትውልድ ይህን አደራ በመቀበል ለሰንቅ ዓላማው  ያለውን ክብር  በመግለጹ ከልብ  እንዳስደሰታቸው ተናግረዋል ።